text: Kommunen kan frit skalte og valte
  16 februar 2011 kl. 16.27
  Grundejerne i Guldager ved Esbjerg har ikke en juridisk chance for at få erstatning af kommunen, fordi den lokale folkeskole skal lukkes til sommer.
  
  57 grundejere vil i samlet flok sagsøge kommunen, fordi skolelukningen efter deres opfattelse forringer værdien af deres ejendomme.
  Juraprofessor Lars Bo Langsted, Aarhus, mener, at grundejerne har en dårlig sag rent juridisk.
  - En kommune har ret til at lukke og åbne skoler, som de vil. Der kan kun i meget specielle tilfælde blive tale om erstatning. Hvis kommunen har stået som grundsælger, og den direkte har brugt skolen som argument for at købe i salgsmaterialet, kan der måske blive tale om erstatning, siger Lars Bo Langsted.
  
  Skal dokumentere tabet
  Grundejerne henviser til, at den lokale skole blev nævnt som et salgsargument i kommunens udbudsmateriale, da grundene blev solgt.
  En erstatning er også betinget af et konstateret og dokumenteret tab.
  Den bevisbyrde kan husejerne kun forsøge at løfte, hvis de sælger deres huse og må nøjes med en pris, der ligger under markedsprisen.
  Lars Bo Langsted råder grundejerne til at rejse sagen politisk for at få byrådsmedlemmerne til at fortryde deres beslutning om at lukke skolen.
  